Osnova textovej časti finančnej analýzy
Stručný popis projektu
Informácie v tejto časti by mali byť uvádzané stručne (podrobné informácie žiadateľ uvedie v ďalších častiach), so zameraním na ekonomickú stránku projektu a s cieľom umožniť rýchlu orientáciu vo finančnej analýze.
Uvedie sa:
•	čo je predmetom projektu;
•	čo bude výstupom projektu (popis produkcie a kto ju bude odoberať);
•	či ide o realizáciu projektu v rámci existujúcej infraštruktúry (ak áno, žiadateľ uvedie ako projekt súvisí s existujúcou infraštruktúrou);
•	či je do projektu zapojený i ďalší subjekt;
•	prečo je potrebné projekt realizovať (len pokiaľ sú dôvody ekonomického charakteru) a čo sa stane, ak by sa projekt nezrealizoval (žiadateľ opäť uvedie len finančné a ekonomické dopady);
•	ak bola vypracovaná štúdia uskutočniteľnosti, môžu sa veľmi stručne popísať jednotlivé analyzované varianty a výsledok štúdie.
Stanovenie časového horizontu finančnej analýzy
Uvedie sa:
•	ako dlho potrvá príprava a výstavba projektu;
•	dĺžka referenčného obdobia (v zmysle prílohy č. 3 formulára ŽoNFP );
Investičné výdavky
•	uvedie sa zaradenie jednotlivých položiek investičných výdavkov do odpisových skupín (na účely výpočtu odpisov);
•	pokiaľ je v priebehu prevádzky potrebná obnova zariadenia s kratšou životnosťou, uvedie sa, o aké zariadenie sa jedná a ako boli určené výdavky na jeho obnovu a ako budú financované.
Príjmy z prevádzky
•	podrobne a detailne sa popíše, ako boli určené jednotlivé položky príjmov z prevádzky (najmä to, ako boli stanovené vstupné údaje do kalkulácií v tabuľkovej časti);
•	ak sa jedná o realizáciu projektu v rámci existujúcej infraštruktúry, podrobne sa popíše ako boli stanovené celkové príjmy z prevádzky infraštruktúry a ako boli rozdelené medzi existujúcu a novú infraštruktúru;
•	ak bude do projektu zapojený i ďalší subjekt, podrobne sa popíše spôsob stanovenia príjmov ďalšieho subjektu zapojeného do projektu a určia sa konsolidované prevádzkové príjmy projektu.
Výdavky na prevádzku
Obsah tejto časti bude rovnaký ako v predchádzajúcej časti Príjmy z prevádzky. Pozornosť je potrebné venovať hlavne detailnému popisu kalkulácie výdavkov na prevádzku, aby bolo pri hodnotení projektu možné overiť všetky výpočty, ako aj spôsob stanovenia vstupných údajov do týchto výpočtov.

Upozornenie:
Pokiaľ ide o realizáciu projektu v rámci existujúcej infraštruktúry, v tejto časti je potrebné uviesť, ako boli vypočítané prevádzkové výdavky, na základe ktorých sa vykonalo rozdelenie celkových príjmov z prevádzky medzi starú a novú infraštruktúru.
Stanovenie zostatkovej hodnoty investície
Je potrebné uviesť najmä:	
•	projektovanú (ekonomickú) životnosť investície ako celku (v prípade, ak projekt obsahuje viacero obstarávacích zariadení – aktív / majetku s rôznou projektovanou životnosťou, projektová životnosť sa určí ako životnosť toho majetku, ktorá je najdlhšia);
•	projektovanú (ekonomickú) životnosť jednotlivých zariadení s kratšou dobou životnosti než je celková projektovaná životnosť investície;
•	informáciu o plánovanom vykonaní obnovovacích investícií jednotlivých zariadení s kratšou dobou životnosti;
•	informáciu, či projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie;
•	ak projektovaná (ekonomická) životnosť investície, resp. jej niektorých zariadení s kratšou životnosťou (ak budú obnovené počas referenčného obdobia) prevýši referenčné obdobie, uviesť spôsob výpočtu zostatkovej hodnoty investície;
•	zostatkovú hodnotu investície určenú na základe odhadu čistých príjmov, ktoré by mala investícia produkovať počas obdobia presahujúceho referenčné obdobie až do ukončenia jej projektovanej (ekonomickej) životnosti.
Hodnotiace kritériá
•	Pre vyhodnotenie hodnotiacich a výberových kritérií ako sú stupeň prežitia podniku, stupeň inovácie produktu alebo služby a stupeň kooperácie projektu s lokálnymi produkčnými  systémami je potrebné ich popísať a vysvetliť.
Udržateľnosť
•	Pre vyhodnotenie vylučujúceho kritéria finančná udržateľnosť projektu žiadateľ podrobne popíše zabezpečenie udržateľnosti projektu, t.j. finančného krytia prevádzky projektu.

Dátum a miesto:

Podpis a pečiatka štatutárneho orgánu žiadateľa